## Els autobusos de reforç per a treballadors de l’àrea industrial Juan Carlos I d’Almussafes registren 3.500 desplaçaments des que es van posar en marxa

*** Este servici habilitat pel Consell facilita la mobilitat d’empleats d’este polígon que residixen en municipis afectats per la riuada
* Complementa el transport per a treballadors de l’Horta Sud, la neteja d’àrees empresarials i la contractació d’agents de proximitat industrial**

Els autobusos de reforç habilitats pel Consell per a les persones treballadores de l’àrea industrial Juan Carlos I d’Almussafes que residixen en municipis afectats per la riuada han registrat un total de 3.500 desplaçaments des que es van posar en marxa el 18 de novembre passat.

Este servici de transport gratuït dona resposta a les necessitats de mobilitat laboral de treballadors d’este polígon a conseqüència de les limitacions de circulació en determinades localitats, la suspensió temporal de mitjans públics de transport o la pèrdua del vehicle propi.

Els autobusos connecten de dilluns a divendres laborables l’àrea empresarial Juan Carlos I amb Massanassa, Albal, Beniparrell, Silla, Alginet, l’Alcúdia de Carlet, Algemesí, Alzira, Paiporta, Picanya, Torrent, Alaquàs, Aldaia, Xirivella, Alfafar, Benetússer, Catarroja i Sedaví.

Esta prestació, contractada per la Conselleria d’Innovació, Indústria, Comerç i Turisme, a través d’Ivace+i, suposa un reforç a les rutes de transport d’autobús ja establides per la factoria Ford que connecten Juan Carlos I amb els municipis afectats per les inundacions, i ho fan mitjançant 10 autobusos diaris per a donar cobertura a l’entrada i eixida del torn de matins del polígon.

**Altres actuacions d’emergència**

Esta iniciativa complementa altres actuacions d’emergència posades en marxa ja per la Conselleria d’Innovació, Indústria, Comerç i Turisme per a la recuperació dels parcs empresarials, com ara el transport gratuït mitjançant autobusos llançadora per a persones treballadores de l’Horta Sud, la neteja de vials i accessos d’àrees industrials, la contractació d’agents de proximitat industrial i la modificació de la convocatòria d’ajudes per a la millora de polígons amb un increment de les subvencions que arriba al 100 %.

Fecha: 07/12/2024